Eigerøya
Store norske leksikon,Geografi,Norges geografi,Rogaland,Eigersund
Eigerøya er en øy i Eigersund kommune, i Rogaland fylke. Den er 19,9 kvadratkilomer stor og har 2473 innbyggere (2017).
Øya er skilt fra fastlandet ved et 13 kilometer langt trangt sund. Det er broforbindelse med fastlandet over det 40 meter brede Nysund nordvest for Egersund sentrum. Den om lag fire kilometer lange nord–sørgående Lundarviga deler øya i en vestlig, forholdsvis flat del (Nordre Eigerøya) og en høyere østlig del (kalt Søre Eigerøya). Nord for Lundarviga domineres terrenget av en mektig støtmorene (drumlin) som tydelig viser isens bevegelse før den smeltet tilbake etter siste istid. Høyeste punkt på Eigerøya er Varden, 131 meter over havet, som ligger sentralt på Søre Eigerøya. Sørøst på denne delen av øya ligger også det kjente sjømerke Kompåsen som når 110 meter over havet.Øyas østside har betydelig boligbebyggelse. Langs havnen ligger særlig fiskeforedlingsbedrifter og verkstedsindustri. Lengst mot sør ligger Aker Egersund, del av Aker Solutions ASA, som er kommunens største arbeidsplass. Ved innseilingen fra sør ligger Vibberodden fyr fra 1855, og helt i vest på øya ligger Eigerøy fyr fra 1854. Begge fyrstasjonene er nå åpnet for allmenheten som besøksfyr. Grunnesundsholmen fyr fra 1855 på nordsiden av Nordre Eigerøya er nedlagt og solgt til privatpersoner.Navnet kommer fra norrønt Eikundarsund, egentlig navn på sundet mellom fastlandet og Eigerøya (Eikund), ‘øya som har mye eik’. Kart  Les mer i Store norske leksikon Eigersund